钦定古今图书集成/明伦汇编/氏族典/第239卷 > 张廷珪
## 钦定古今图书集成/明伦汇编/氏族典/第239卷 > 张廷珪

按《唐书张廷珪传》：“廷珪，河南济源人。慷慨有志尚，第
进士，补白水尉。举制科异等，累迁监察御史，按劾平
直。武后税天下浮屠钱，营佛祠于白司马坂，作大像，
廷珪谏，以为天下虚竭，苍生雕弊，谓宜先边境，实府
库，养人力。后善之，因是罢役。神龙初，诏白司马坂复
营佛祠。廷珪方奉诏抵河北，道出其所，见营筑劳亟”，
怀不能已，上书切争，帝不省。元宗开元初，大旱，关中
饥，诏求直言。廷珪上疏，迁黄门侍郎。监察御史蒋挺
坐法，诏决杖朝堂，廷珪执奏：“御史有谴当杀，杀之不
可辱也。”士大夫服其知体。王琚持节巡天兵诸军，方
还，复诏行塞下，议者皆谓将袭回纥。廷珪陈五不可，
又请复十道按察使，巡视州县，帝然纳之。因诏陆象
先等分使十道。时遣使赍缯绵至石国市犬马，廷珪
曰：“不宜劳远人致异物。愿省无益之故，救必然之急，
天下之幸。”坐漏禁内语，出为沔州刺史。频徙苏、宋、魏
三州，在官有威化。入为少府监，封范阳县男。以太子
詹事致仕，卒，赠工部尚书，谥贞穆。廷珪伟姿仪，善八
分书，与李邕友善。及邕踬于仕，屡表荐之，人尚其“方
介”云。